DA Den Europæiske Unions Tidende CE 78/608

(2004/C 78 E/0643)

SKRIFTLIG FORESPØRGSEL E-3604/03

af José Ribeiro e Castro (UEN) til Kommissionen

(5. december 2003)

Om: Østtimor — nødhjælp

Kommissionen har bekendtgjort, at den vil yde et beløb på 2 millioner euro i humanitær hjælp til Østtimors befolkning med det formål at bekæmpe tørken og knapheden på fødevarer.

Ifølge Kommissionen er der til trods for de igangværende genopbygningsbestræbelser behov for fødevarehjælp til 110 000 personer mellem november 2003 og marts 2004.

Kommissionen bedes besvare følgende:

— Hvilke konkrete foranstaltninger vil denne humanitære hjælp indgå i?

— Er der godkendt en tidsplan for denne hjælpeindsats?

— Hvilket område vil hjælpen gå til?

— Hvem i Timors regering vil være hovedansvarlig for gennemførelsen af hjælpeindsatsen?

— Hvordan vil Kommissionen overvåge distributionen og udnyttelsen af denne hjælp?

— Vil Kommissionen gå med til at optrappe hjælpen, hvis den skulle vise sig at være utilstrækkelig?

Svar afgivet på Kommissionens vegne af Poul Nielson

(29. januar 2004)

Den godkendte humanitære bistand har til formål at gøre det muligt for berørte familier i Østtimor at dække de mest øjeblikkelige fødevarebehov efter oversvømmelserne og tørken i 2003.

Bistanden omfatter følgende hovedforanstaltninger:

— Uddeling af fødevarer til 110 000 ofre i de højtliggende områder i Alieu, Ainaro, Ermera, Bobonaro, Covalima og Baucau og i de fjerntliggende og mere isolerede områder som f.eks. Oecussi, Lautem og Atauro Island.

— Nødhjælp til landbruget (velegnet certificeret kvalitetssæd, gødning og basale håndredskaber) til 8 200 tørke- og oversvømmelsesramte landbrug til brug for det kommende års produktion.

— Særlige og supplerende fødevarer til en fejlernæret befolkning og uddeling af såsæd i distrikterne Bobonaro, Cova Lima og Liquica.

Foranstaltningerne blev iværksat i 2003 (landbrugsstøtte) og november 2003 (fødevarer og ernæringsmæssig bistand). Hver foranstaltning vil vare seks måneder.

Ifølge forordningerne om EU's kontor for humanitær bistand (ECHO) er det kun ECHO-partnere, som kan være ansvarlige for anvendelse af støtte, der er godkendt af ECHO. Nationale regeringer kan ikke være ECHO-partnere.

I det foreliggende tilfælde er de organisationer, der er ansvarlige for anvendelsen af støtten:

— Verdensfødevareprogrammet: Fødevarebistand

— De Forenede Nationers Levnedsmiddel- og Landbrugsorganisation (FAO): Landbrugsmæssig bistand, og

— CARE Austria: Ernæringsbistand og uddeling af såsæd.

Hertil kommer, at World Vision Germany er ved at afslutte udarbejdelsen af et forslag vedrørende fødevarebistand, som forventes godkendt i januar 2004.

Selv om Østtimors regering ikke er direkte ansvarlig for gennemførelse, er den dog inddraget fuldt ud i foranstaltningerne. Ministeriet for landbrug og skovbrug, ministeriet for arbejde og solidaritet, myndighederne med ansvar for territorial administration og lokal udvikling (ALDG), ministeriet for statsforvaltning og det nationale kontor til forvaltning af katastrofer vil føre tilsyn med foranstaltningernes gennemførelse og deltage heri i forskelligt omfang. Der er til det formål undertegnet eller er ved at blive undertegnet forskellige aftaler mellem regeringen og ECHO-partnere.

Gennemførelsen af projektet vil blive overvåget af ECHO's tekniske assistent med ansvar for Laos, Indonesien og Østtimor. Han er udstationeret i Bangkok, men vil foretage flere kontrolbesøg i marken i forbindelse med projektgennemførelsen. Det er ligeledes meningen, at den landeansvarlige medarbejder i Bruxelles skal aflægge et kontrolbesøg i første kvartal af 2004.

Tildelingen af ECHO-midler er foretaget ud fra hensyn til de humanitære behov. I tilfælde af vedvarende humanitære behov efter afslutningen af de igangværende projekter vil ECHO kunne overveje at øge støtten til Østtimor. På nuværende tidspunkt er det imidlertid ikke sandsynligt.